b'\n_START_ARTICLE_\nUltrazvok\n_START_PARAGRAPH_\nUltrazvok je zvok s frekvenco, vi\xc5\xa1jo od zgornje meje sli\xc5\xa1nega obmo\xc4\x8dja, kar je pri \xc4\x8dloveku pribli\xc5\xbeno 20\xc2\xa0kHz. Pri nekaterih \xc5\xbeivalih \xe2\x80\x93 med njimi so psi, delfini in netopirji \xe2\x80\x93 je zgornja meja sli\xc5\xa1nega obmo\xc4\x8dja vi\xc5\xa1ja kot pri \xc4\x8dlove\xc5\xa1kem u\xc5\xa1esu, zato lahko sli\xc5\xa1ijo tudi ultrazvok._NEWLINE_Ultrazvok izrabljajo v industrijske in medicinske namene. Preiskava z ultrazvokom je neinvazivna medicinska tehnika, s katero lahko dobimo vpogled v notranjost mehkih tkiv; pogosto se uporablja za preglede ploda med nose\xc4\x8dnostjo. Diagnosti\xc4\x8dni ultrazvo\xc4\x8dni aparati navadno delujejo s frekvencami 2-13\xc2\xa0MHz. Mo\xc4\x8dnej\xc5\xa1i ultrazvo\xc4\x8dni viri se uporabljajo za lokalno gretje biolo\xc5\xa1kih tkiv za fizikalno terapijo in eksperimentalno za zdravljenje raka. Usmerjeno ultrazvo\xc4\x8dno valovanje lahko uporabimo za razbijanje ledvi\xc4\x8dnih kamnov ali za zdravljenje sive mrene._NEWLINE_Ultrazvok s frekvencami 20-40\xc2\xa0kHz se uporablja tudi za \xc4\x8di\xc5\xa1\xc4\x8denje nakita, le\xc4\x8d in drugih opti\xc4\x8dnih delov, ur, zobozdravni\xc5\xa1kega in kirur\xc5\xa1kega pribora ter raznih industrijskih sestavnih delov. \xc4\x8cistilniki delujejo na na\xc4\x8delu energije, ki se sprosti ob sesedanju milijonov majhnih kavitacij, do katerih pride v teko\xc4\x8dini._NEWLINE_V posebnih okoli\xc5\xa1\xc4\x8dinah lahko ultrazvok privede do nenavadnih pojavov, kot je sonoluminiscenca.\n_START_SECTION_\nUltrazvok v medicini\n_START_PARAGRAPH_\nMo\xc5\xbenosti uporabe so zelo raznolike. Z razvojem elektronike je bilo omogo\xc4\x8deno prakti\xc4\x8dno uporabiti temeljna fizikalna spoznanja. Seveda pa v medicini ni vse odvisno od naprave. Veliko je odvisno tudi od \xc4\x8dloveka, ki upravlja to napravo. Ta strokovnjak mora poznati fizikalne zakonitosti UZ, svojo napravo in pa tudi ultrazvo\xc4\x8dno anatomijo oz. patologijo organa ter preiskovanega podro\xc4\x8dja.\n_START_SECTION_\nUltrazvo\xc4\x8dni zapis\n_START_PARAGRAPH_\nSodobna elektronika poskrbi, da je na zaslonu slika preseka tistega dela telesa ali tistega organa, ki je diagnosti\xc4\x8dno zanimiv in nad katerim vodimo sondo. Mejne ploskve razli\xc4\x8dnih tkiv povzro\xc4\x8dajo odboj dela UZ valov. Sodobna tehnologija nam omogo\xc4\x8da gledanje 3D UZ posnetkov. To je mo\xc5\xbeno z uporabo vi\xc5\xa1jih harmoni\xc4\x8dnih frekvenc in prostorskega sestavljanja slike. Ultrazvo\xc4\x8dni valovi pri potovanju skozi tkiva povzro\xc4\x8dajo tla\xc4\x8dne valove. Ti valovi tkiva stiskajo in popu\xc5\xa1\xc4\x8dajo. Stisnjena tkiva prepu\xc5\xa1\xc4\x8dajo zvok hitreje in popu\xc5\xa1\xc4\x8dena po\xc4\x8dasneje. Osnovni zvo\xc4\x8dni val se zato deformira in ustvarijo se vi\xc5\xa1je harmoni\xc4\x8dne frekvence. Pri prostorskem sestavljanju slike po\xc5\xa1lje naprava UZ valove v tkivo pod razli\xc4\x8dnimi koti. Ra\xc4\x8dunalnik ovrednoti razli\xc4\x8dne odboje iz istih struktur in izri\xc5\xa1e sliko na zaslonu. Na meji med dvema ploskvama se ultrazvok deloma odbija in deloma prehaja v tkivo ter se s tem lomi. Koliko se bo valovanje odbilo, je odvisno od akusti\xc4\x8dne impedance tkiva, ta pa je odvisna zgolj od lastnosti tkiva (gostote tkiva in hitrosti potovanja zvoka skozi snov). Ultrazvo\xc4\x8dni valovi v tkivu povzro\xc4\x8dijo nihanje, kar privede do segrevanja tkiva. Na ta na\xc4\x8din se ultrazvo\xc4\x8dni valovi absorbirajo in oslabijo. Absorpcijo UZ valov danes uporabljamo tudi za terapevtske namene (razbijanje ledvi\xc4\x8dnih kamnov).\n_START_SECTION_\nUltrazvok v diagnostiki\n_START_PARAGRAPH_\nV diagnostiki pregledujemo: - jetra - vranico - \xc5\xbeol\xc4\x8dnik - pankreas - razvojne anomalije - po\xc5\xa1kodbe se\xc4\x8dil - vnetja - srce'